કાનજી અને ઝીણા વચ્ચેનું સાખ્ય ત્રણ દાયકા કરતાં વધુ ઘનિષ્ઠતાપૂર્વક નભ્યું છે. ઝીણાના છેલ્લા શ્વાસ સુધી કાનજી એમના મિત્ર રહ્યા છે. કાનજી કોંગ્રેસના સભ્ય ક્યારેય નહોતા, પણ હોમરૂલને કારણે ગાંધીજીની નજીક આવ્યા હતા. ગાંધીજી જ્યારે મુંબઈમાં હોય ત્યારે કાનજી તેમને લગભગ રોજ મળતા. ઝીણા સાથે એમનું લંચ કે ડિનર પણ આવું જ નિયમિત હતું. ઝીણા ગાંધીના વિરોધી હતા, એટલું જ નહિ, પાછલા દશકાઓમાં દ્વેષપૂર્ણ કટ્ટર કોમવાદી થયા હતા. કાનજી મજૂર સંગઠનોની ચળવળના મુદ્દે ગાંધીજી એનું નેતૃત્વ લે એવો આગ્રહ કરતા હતા, પણ ગાંધીજીએ એનો ઇનકાર કર્યો હતો, એટલું જ નહિ, અસહકારની લડત વખતે પણ કાનજીએ ગાંધીજીને સમજાવવા કોશિશ કરી હતી, પણ સફળ નહોતા થયા એટલે ગાંધી પ્રત્યે એમના મનમાં અણગમો હોય અને આ અણગમો ઝીણાના ગાંધીદ્વેષ સાથે એકરૂપ થયો હોય એ બનવાજોગ છે. કાનજી-ઝીણા મૈત્રીનાં આ વરસો દરમિયાન બન્ને વચ્ચે થયેલાં સંવાદો અને ચર્ચાઓ, પત્રવ્યવહારો અને અન્ય ઘટનાઓમાં ઊંડા ઊતરીને આ સંબંધો વિશે વિગતે લખાયું હોત તો ઉપયોગી થાત.